《新安道中二十韵》
清代·汪楫

已逐黄尘老，初为故国行。计程随逆旅，问俗愧诸生。

顿顿舂新谷，村村护旧茔。建旗看屋峻，鉴发得溪清。

险莫惊新岭，行当慎考坑。人烟愁处绝，衰草望中平。

晓日迎过渡，轻风送出城。天心藏暮雨，冬气发初晴。

径转逢樵唱，山幽忆鸟鸣。忽惊苍树断，知有白云横。

稻草盘空挂，松毛近火擎。林深霜作色，溪响碓无声。

阡陌随山曲，陂塘待雨盈。劳人下担急，健妇把锄轻。

野宿惟防虎，山城竟卖鲭。西江时转粟，南国久停钲。

昨者闻传诏，三方尽撤兵。云帆朝不至，蔀屋夜常惊。

几见东家饱，先愁小市争。曝芹谁许献，桑梓最含情。

作者简介：（1626—1689）江南休宁人，居扬州，字舟次，号悔斋。康熙十八年举博学鸿儒，授检讨。曾充册封琉球正使。旋为河南府知府，官至福建布政使。早负诗名，与汪懋麟并称“二汪”。有《悔斋集》。